《黄湄先生游太华山遂得结屋地赋赠》
清代·吴雯

车箱谷口云，白照松间路。谁能访叔卿，岩窦一身度。

黄门具奇情，振策御风步。万仞入洪蒙，理胜境无怖。

壑转晦明错，树老丹青误。俯见苍苍原，明河正东注。

骤雨忽翻瀑，肘腋蛟螭怒。须臾亘长虹，关陕半呈露。

径侧修竹倒，石迸垂藤护。相逢紫烟客，目击道皆寓。

斋房肉芝香，石囷松花聚。卜居志已得，探幽坐成趣。

嗟我生劳劳，入世每多惧。梦系毛女坛，身远将军树。

日月对晴莲，尘容自生妒。何年便结邻，同住云生处。

作者简介：（1644—1704）山西蒲州人，字天章，号莲洋。诗得王士祯揄扬，声名大噪。康熙十八年举博学鸿词，未中。有《莲洋集》。